open-index/open-wikipedia-markdown huggingface dataset:
Harmoninis osciliatorius

**Harmoninis osciliatorius** – abstrakti matematinė bei fizikinė sistema kurioje pagal žemiau aprašytus dėsnius viena iš dviejų dalyvaujančių energijos formų periodiškai virsta kita. Visai turimai energijai pakeitus formą, šis virsmas sulėtėja ir po to prasideda atvirkštinis procesas, kuomet energija virstą į pirmąją iš dviejų formų. Osciliatorius generuoja sinusoidės formos virpesius, kurie nesant nuostolių (klasikinis osciliatorius) turi pastovią amplitudę ir gali tęstis neribotai (kol sistema neišardoma). Jei įskaičiuojami realiame pasaulyje visada esantys energijos virsmo nuostoliai, bendra sistemos energija (taip pat ir virpesių amplitudė) laikui bėgant mažėja, bet jei sistema papildoma atstatymo, sustiprinimo elementais, ji vis viena gali likti pastovi ar net didėti.

Harmoninis osciliatorius visais atvejais aprašomas ta pačia lygtimi, nors jos kintamųjų fizikinė prasmė (išskyrus laiką) skirtinga:

: m \frac{\mathrm{d}^2x}{\mathrm{d}t^2} = -k x. 

kur *x* yra proporcingas vienai iš dviejų dalyvaujančių energijos rūšių. Ši lygtis rodo, jog *x* kitimo *pagreitis* (ne greitis) visada nukreptas energijos mažėjimo kryptimi ir proporcingas absoliučiai *x* reikšmei. Antroji energijos forma proporcinga *x* kitimo greičiui,   \frac{\mathrm{d}x}{\mathrm{d}t}. *x*, *m* ir *k* prasmė priklauso nuo sistemos.

Labiausiai žinomi trys harmoniniai osciliatoriai:
* Matematinė svyruoklė - kinetinė energija (svyruoklės rutuliuko, esančio apatiniame jos gale, greitis) periodiškai virsta potencine (rutuliuko aukščiu), *x* - svyruoklės kampas, *m* - ilgis, *k* - laisvojo kritimo pagreitis.
* Spyruoklė kurios vienas galas įtvirtintas o kitame prikabintas *m* masės svarelis. Spyruoklės kinetinė energija periodiškai virsta potencine (suspaustos spyruoklės tamprumo jėga), *x* - svarelio padėtis, *k* - spyruoklės tamprumo koeficientas.
* Virpamasis kontūras - ritės indukcinė energija periodiškai virsta įkrauto kondensatoriaus talpumine energija, *m* - ritės induktyvumas, *k* = 1/C kur C, kondensatoriaus talpa, *x* - kondensatoriaus įtampa.

Osciliatorius visais atvejais kuria virpesius, kurių lygtis

: x(t) = A\cos\left( 2\pi f  t+\phi\right), 

čia *f* yra virpesių dažnis o *T* jų periodas, randami pagal formulę

:f = \frac{1}{2\pi} \sqrt{\frac{k}{m}} = \frac{1}{T}.. 

\phi yra svyravimų fazė nusakanti svyravimų pradžios tašką. 

Galimas taip pat ir daugelio matmenų harmoninis osciliatorius.

## Šaltiniai
Mbalos apskritis

**Mbalos apskritis** – viena iš Zambijos Šiaurės provincijoje esančių apskričių. Administracinis centras – Mbala. 2000 m. apskrities gyventojų skaičius siekė 149 634 žmones..

Apskritis ribojasi su Tanzanija.

## Išnašos
Mkušis

**Mkuši** (angl. *Mkushi*) - miestas Centrinėje provincijoje, Zambijoje, šiaurės rytuos nuo Kapiri Mpošio.

Mkušyje yra rengiamas „M festivalis“. Festivalyje netrūksta gyvos muzikos, menų/rankdarbių prekystalių, kaip ir begalės įvairių sporto rungčių. Pagrindinės sporto rungtys yra tenisas, skvošas, kriketas ir golfas.
Mazabukos apskritis

**Mazabukos apskritis** – viena iš Zambijos Pietų provincijoje esančių apskričių. Administracinis centras – Mazabuka. 2000 m. apskrities gyventojų skaičius siekė 203 219 žmones.

## Išnašos
Monstrų biuras

**Monstrų biuras** () – 2001 m. JAV sukurtas kompiuterinės animacijos filmas. Tai ketvirtasis filmas, kurį sukūrė „Pixar“. Filmą režisavo Pytas Dokteris, Li Unkrichas ir Deividas Silvermanas, scenarijaus autoriai – Džilė Kulton, Pyteris Dokteris, Ralfas Eglstonas, Danas Gersonas, Džefas Pidžeonas, Rhett Reese, Džonatanas Robertsas bei Endriu Stentonas. Du pagrindinius veikėjus – Salį ir Maiką – įgarsino aktoriai Džonas Gudmanas ir Bilis Kristalas. Istorija pasakoja apie du monstrus, kurie dirba monstrų pasaulio jėgainėje, kuri yra varoma vaikų riksmų.

Filmas „Monstrų biuras“ JAV kino teatruose pasirodė 2001 m. lapkričio 2 d. Jis sulaukė didžiulio pripažinimo ir uždirbo 577 425 734 JAV dol. „Monstrų biuro“ priešistorė, „Monstrų universitetas“, kino teatruose pasirodė 2013 m. birželio 21 d. Televizijos serialo „Monstrai darbe“ premjera įvyko 2021 m. liepos 7 d. „Disney+“ platformoje.

## Išnašos

## Nuorodos
* Oficiali svetainė
Mazabuka

**Mazabuka** - miestas Pietų provincijoje, Zambijoje, pietų vakaruos nuo Lusakos. 2010 m. gyventojų skaičius siekė - 65 000 žmonių. Per miestą eina pagrindinis kelias ir geležinkelis į Livingstoną. Miestas palaipsniui užaugo aplink cukranendrių plantacijas.

## Sportas
* Maestro United F.C. – futbolo klubas;
* Nakambala Leopards – rungtyniavo Superlygoje;
* Nakambalos stadionas (), talpinantis 5 tūkst. žiūrovų.

## Šaltiniai
Aleksandrija (Virdžinija)

**Aleksandrija** () – miestas rytų Jungtinėse Amerikos Valstijose, Virdžinijos valstijoje, vakarinėje Potomako upės pakrantėje; pietinis Vašingtono priemiestis. Didžioji dalis miesto gyventojų dirba valstybinėse įstaigose, ypač Gynybos departamente. Yra išlikęs istorinis miesto centras – turgaus aikštė, senosios architektūros gyvenamieji namai, restoranai, parduotuvės ir kt.

## Istorija

Aleksandrija įkurta 1749 m., pavadinta žemės savininko Džono Aleksanderio garbei. 1791 m. dalis miesto valdų įtraukta į Kolumbijos apygardą, bet 1846 m. vėl grąžinta Virdžinijai. Iki vergovės uždraudimo Aleksandrijoje veikė svarbus vergų turgus.

## Šaltiniai
Iteži Težis

**Iteži Težis** – mažas miestas Pietų provincijoje, Zambijoje, vakaruose nuo miesto Namvala. 2006 m. gyventojų skaičius siekė – 8 216 žmones.

## Istorija

Miestas įkurtas 1970 metais, pastačius Kafuė upės užtvanką.
Žuviukas Nemo

**Žuviukas Nemo** () – 2003 m. JAV sukurtas kompiuterinės animacijos nuotykių filmas. Skirtas visai šeimai. Filmą sukūrė kino kompanija „Pixar“, režisieriai – Endriu Stentonas ir Li Unkrichas. Tai istorija apie labai atsargų jūrų klouną Marliną (akt. Albertas Bruksas) kuris, kartu su žuvele Dori (akt. Ellen DeGeneres), ieško savo pagrobto sūnaus Nemo (akt. Aleksanderis Goldas).

Filmas sulaukė išskirtinai gerų įvertinimų ir laimėjo Oskarą. Šis filmas užėmė antrą vietą daugiausiai uždirbusių 2003 m. filmų sąraše. Jį pralenkė tik „Žiedų valdovas. Karaliaus sugrįžimas“. Filmo tęsinys „Žuvytė Dorė“ kino teatruose pasirodė 2016 m. birželio 17 d.

## Išnašos

## Nuorodos
* „Disney“ tinklalapis 
* „Pixar“ tinklalapis
Wojciech Jaruzelski

**Voicechas Jaruzelskis** (,  1923 m. liepos 6 d. Kuruve, Liublino vaivadija – 2014 m. gegužės 25 d., Varšuvoje) – Lenkijos karinis ir valstybės veikėjas, armijos generolas (1973 m.), buvęs LLR gynybos ministras (1969–1983 m.), (ministras pirmininkas (1981–1985 m.), Lenkijos jungtinės darbininkų partijos (LJDP) pirmasis sekretorius (1981–1989 m.), LLR Valstybės tarybos pirmininkas (1985–1989 m.), paskutinis komunistinės LLR prezidentas (1989 m.) ir pirmasis Lenkijos Respublikos prezidentas (1989–1990 m.).

## Biografija
Prasidėjus Antrajam pasauliniam karui su šeima pasitraukė į Lietuvą ir įsikūrė pas pažįstamus Bartninkų valsčiuje, Vinkšnupių dvare. Okupavus Lietuvą, 1941 m. birželio 14 d. visa šeima iš Vilkaviškio buvo deportuota į Sibirą, Altajaus kraštą.

1943 m. įstojo į TSRS gilumoje suformuotą generolo Z. Berlingo armiją. 1-osios lenkų armijos sudėtyje dalyvavo užimant Varšuvą, vėliau – mūšiuose su Armija Krajova.

Po karo baigė Aukštąją pėstininkų mokyklą ir Lenkijos kariuomenės Generalinio štabo akademiją. Karjeros laiptais sparčiai pradėjo kilti po to, kai 1956 m. atgal į TSRS buvo atšauktas maršalas Konstantinas Rokosovskis, iki tol buvęs LLR gynybos ministru. Tarnybos metu V.Jaruzelskis užėmė aukščiausias pareigas Lenkijos kariuomenėje – 1960–1965 m. buvo Vyriausiosios politinės valdybos viršininkas, Generalinio štabo viršininkas (1965–1968 m.), Nacionalinės gynybos ministro pavaduotojas (1962–1968 m.) , ministras (1968–1983 m.). 1968 m. dalyvavo įvedant Varšuvos sutarties kariuomenę ir malšinant Prahos pavasarį.

Nuo 1981 m. – LLR ministras pirmininkas, LJDP I sekretorius, LLR Valstybės tarybos pirmininkas. 1981 m. gruodžio 13 d. įvedė Lenkijoje karinę padėtį. Jos metu virš 10 000 „Solidarumo“ aktyvistų buvo areštuota (tarp jų ir Lechas Valensa).

Buvo vienas „apvalaus stalo“ derybų su opozicija iniciatorių. Po šių derybų politinė sistema Lenkijoje pradėjo sparčiai keistis – legalizuotas „Solidarumas“, įkurtas dviejų rūmų parlamentas (Seimas ir Senatas), įsteigtas vykdomosios valdžios vadovo – prezidento – postas.
V.Jaruzelskis 1989 išrinktas šalies prezidentu, juo buvo iki 1990 m.

Postkomunistinėje Lenkijoje nekart bandyta patraukti V.Jaruzelskį atsakomybėn už veiksmus, būnant šalies vadovu.

## Papildoma informacija
* Išleido dvi knygas „Karinė padėtis. Kodėl?“ ir „Protingai išsiskirti“.
* Lenkijos savaitraščio „Polytika“ apklausoje išrinktas į dešimtuką „Šimtas XX amžiaus lenkų“ (pirmasis sąraše – Jonas Paulius II.

## Nuorodos
* V.Jaruzelskis skelbia karinę padėtį Lenkijoje
* Dokumentinis filmas „Visiškai slaptai. Generolo Jeruzelskio pergalės ir pralaimėjimai“ (rusų kalba)
* Jaruzelskių šeimos tremties byla: kaip dvarininkai Jaruzelskiai pateko į Lietuvą ir kodėl jie buvo ištremti į Sibirą 15min.lt

## Šaltiniai

|-

|-

|-

|-
Oleksandrivskas

**Oleksandrivskas** arba **Aleksandrovskas** (, ) – miestas rytų Ukrainoje, Luhansko srityje, Luhansko miesto apygardoje, prie Luhanės upės; Luhansko priemiestis. Netoli miesto yra Melovajos geležinkelio stotis. Veikia Luhansko žemės ūkio instituto bandomasis ūkis, muzikos ir vidurinė mokyklos, tuberkuliozinis dispanseris, soboras.

## Istorija

Gyvenvietė įkurta 1772 m. ir vadinta ***Juzbaševka*** (*Юзбашевка*). 1772 m. pervadinta į ***Aleksandrovką*** (*Александровка*), o nuo 1959 m. – dabartiniu vardu. Miesto statusas suteiktas 1961 m.

## Šaltiniai
Nkana

**Nkana** – pramoninis priemiestis Kitvėje, Vario Juostos provincijoje, Zambijoje. Nkana, kaip miestelis plėtėsi anksti XX a. prie geležinkelio stoties remiant vario rūdos kasybos darbus. Miestas Kitvė augo, kaip paslaugų miestelis Nkanos kasykloms, bet vėliau išsiplėtė ir miestai 1961 m. susijungė į Kitvę, taip pat pavadinimas *Kitvė-Nkana* iki šiol kartais vartojamas.
Sachalino Aleksandrovskas

**Sachalino Aleksandrovskas** () – miestas Rusijoje, Sachalino srityje, vidurinėje Sachalino salos dalyje. Rajono centras. Jūrų uostas Totorių sąsiaurio pakrantėje. Plentas į Poronaiską. Artimiausia geležinkelio stotis yra už 60 km (Tymovskojė). Miškų, žuvies pramonė. Apylinkėse kasama akmens anglis. Yra teatras, A. Čechovo krašto muziejus, istorijos ir literatūros muziejus, švyturys (1864 m.).

## Istorija
Gyvenvietė įkurta 1869 m. kaip katorgos vieta (anglies kasyklose). Iki 1926 m. vadinta ***Aleksandrovskij postu*** (*Александровский пост* 'Aleksandro postas'). Taip pavadinta caro Aleksandro I garbei. 

Nuo 1909 m. buvo Rusijos imperijos Sachalino srities centras. Miesto teisės suteiktos 1917 m. 

1918-1920 m. mieste valdžia priklausė admirolo Aleksandro Kolčiako vyriausybei. 1920-1925 m. miestas buvo okupuotas Japonijos. 

Nuo 1932 iki 1947 m. miestas buvo RTFSR Sachalino srities administraciniu centru.

## Šaltiniai
Aleksandros Žemė

**Aleksandros Žemė** () – sala Arkties vandenyne, toliausiai nutolusi į vakarus Prano Juozapo salyne (Rusija). Rytuose Kembridžo kanalas skiria nuo Jurgio Žemės. Plotas 1130 km². Aukštis iki 382 m (ledo kupolas Lunyj). Didžiąją dalį salos dengia ledynai, gausu ežerų (Ledianojė, Utinojė ir kt.). Saloje yra baltųjų lokių.

Aleksandros Žemę atrado Austrijos-Vengrijos poliarinė ekspedicija. Sala pavadinta Rusijos princesės Aleksandros Pavlovnos garbei. Nuo 1952 m. veikia Nagurskojės poliarinė bazė.

## Šaltiniai
Pemba (Zambija)

**Pemba** – mažas miestas Čomos apskrityje, Pietų provincijoje, Zambijoje. Per miestelį eina didysis šiaurinis kelias jungiantis Lusaką su Livingstonu. Gyventojų skaičius – 4 000.

Pemba taip pat yra šeimininkas Zambijos Nacionalinės Transliavimo Korporacijos (ZNBC) televizijos siųstuvo stočiai, kuri transliuoja visai Pietų provincijai.
Čoma

**Čoma** (angl. *Choma*) – miestas Pietų provincijoje, Zambijoje. 

## Susisiekimas
Per miestą eina pagrindinis kelias ir geležinkelis jungiantis Lusaką su Livingstonu. 

## Gyventojai
2008 m. gyventojų skaičius siekė – 55 051 žmones.

## Sportas
* Green Eagles FC – futbolo klubas;
* Nepriklausomybės stadionas

## Išnašos
Čomos apskritis

**Čomos apskritis** – viena iš Zambijos Pietų provincijoje esančių apskričių. Administracinis centras – Čoma. 2000 m. apskrities gyventojų skaičius siekė 204 898 žmones.

## Miestai ir miesteliai
* Čoma – 55 051 gyv.
* Pemba – 4 000 gyv.

## Išnašos
2011 m. Lietuvos kalnų dviračių čempionatas

**2011 m. Lietuvos kalnų dviračių čempionatas** – pirmą kartą vyko Kaune. Sportininkai varžėsi pasaulinį lygį atitinkančioje trasoje Ąžuolyne.

## Trasos
*7 ratai (31,5 km): Vyrų elitas
*6 ratai (27 km): Vyrai iki 23 metų
*5 ratai (22,5 km): Vyrai jaunimas, Moterų elitas
*4 ratai (18 km): Moterų jaunimas, Vyrai senjorai, mėgėjai.

## Rezultatai

## Galerija

File:Lietuvos MTB XC čempionatas 01.jpg
File:Lietuvos MTB XC čempionatas 02.jpg
File:Lietuvos MTB XC čempionatas 03.jpg
File:Lietuvos MTB XC čempionatas 04.jpg| Gediminas Bagdonas
File:Lietuvos MTB XC čempionatas 05.jpg


## Išnašos

## Nuorodos

*LDSF oficiali svetainė
Namvala

**Namvala** (angl. *Namwala*) – miestelis Pietų provincijoje, Zambijoje. Per miestelį teka Kafuė upė, 996 metrais virš jūros lygio. 2002 m. gyventojų skaičius siekė – 5 532 žmones, o namų ūkiai – 977.

## Šaltiniai
Vasarinis skydvėžis

**Vasarinis skydvėžis** (*Triops cancriformis*) – skydvėžių (*Notostraca*) būriui priklausantis vėžiagyvis. Rūšis laikoma viena iš seniausių planetoje, beveik nepakitusi, palyginus su šios rūšies fosilijom iš vėlyvojo triaso.

## Išvaizda, gyvenimo būdas
Užauga iki 11 cm ilgio (nelaisvėje tik iki 6 cm). Galvą ir kojas dengia skydas, dėl ko skydvėžis savo išvaizda panašus į mažą kardauodegį.

Gyvena vasarą išdžiūstančiuose vandens telkiniuose, kūdrose, senvagėse. Minta smulkiais bestuburiais, augalų liekanomis, žuvų ar varlių ikrais. Plaukioja paprastai skydeliu į viršų, bet jei telkinyje mažai deguonies, gali plaukioti aukštyn kojom ir arti vandens paviršiaus.

Iš kiaušinių išsirita gegužės mėnesio pradžioje, subręsta per 2 savaites. Dauginasi iki rugsėjo (ar kol išdžiūsta telkinys). Kiaušiniai išdžiūvusiame dumble išlieka gyvybingi kelerius metus.

## Paplitimas
Aptinkamas Europoje ir Azijoje iki Viduriniųjų rytų ir Indijos.

Lietuvoje žinomos tik trys radimvietės: Voniškių kaimas (Šakių r.), Dukstynos entomologinis draustinis (Ukmergės r.) ir Meškalaukio apylinkės (Pasvalio r.). Nuo 1991 m. saugomas, įrašytas į Lietuvos raudonąją knygą.

## Šaltiniai
Namvalos apskritis

**Namvalos apskritis** – viena iš Zambijos Pietų provincijoje esančių apskričių. Administracinis centras – Namvala. 2000 m. apskrities gyventojų skaičius siekė 82 810 žmones.

## Rajonai
Namvalos apskritis yra suskirstyta į 12 rajonų:
* Baambvė
* Čitongo
* Kabulamvanda
* Kaluveza/Ngabo
* Kantengva
* Maala
* Mbeza
* Moobola
* Nakamboma
* Namakubė
* Namvala
* Ndema

## Išnašos
Kabulamvanda

**Kabulamvanda** () - miestelis Namvalos apskrityje, Pietų provincijoje, Zambijoje. 2002 m. gyventojų skaičius siekė – 4 584 žmones, o namų ūkiai – 629. 4 km nuo miestelio centro yra Kabulamvandos užtvanka. 

## Šaltiniai
Farno salos

**Farno salos** (angl. *Farne Islands*) – salų grupė netoli Nortamberlando grafystės pakarantės, Anglijoje. Čia yra 15 – 20 ar net daugiau salų, kuriose vyksta potvyniai ir atoslūgiai. Salos yra apie 2,5–7,5 km nuo valstybės, padalytos į dvi grupes: Vidinę ir Išorinę. Svarbiausios salos Vidinėje grupėje yra Vidinis Farnas, Knoko Rifas, Rytų bei Vakarų Videopensas ir Megstaunas; svarbiausios salos Išorinėje grupėje yra Steiplo sala, Braunsmanas, Šiaurės ir Pietų Veimsas, Didysis Harkaras ir Longstaunas.

## Greisė Darling

Viena iš mėgstamų Farno salų atrakcijų yra istorija apie Greisę Darling ir *Forfaršyro* sudužimą. Greisė Darling buvo Longstauno švyturio sargo Viljamo Darlingo dukra. Grace ir jos tėvas 1838 m. rugsėjo 7 dieną, kai merginai buvo vos 22-eji metai, iš skęstančio *Forfaršyro*, užplaukusio ant Harkerio uolos, išgelbėjo devynis žmones, nors jiems labai trukdė stiprus vėjas ir tirštas rūkas. Istorija sulaukė nepaprasto visos Britanijos dėmesio, o Greisė Darling tapo heroje ir įėjo į britų liaudies istoriją.

## Šaltiniai
Molupis

**Molupiu** vadinama:
* upeliai:
** Molupis – Plungės rajone
** Molupis – Tauragėje;
** Molupis – prie pat Skuodo;
* kaimai:
** Molupis – Marijampolės savivaldybėje;
** Molupis – Tauragės rajone.
Akolis (miestas)

**Akolis** ( – „baltasis ežeras“) – miestas šiaurės Kazachstane, Akmolos srityje, 100 km į šiaurę nuo Astanos, prie Akolio ežero. Rajono centras. Pro miestą eina Astanos-Borovojė plentas bei Astanos-Petropavlo geležinkelis. Yra aliejaus gamykla, geležinkelių dirbtuvės, statybinių medžiagų gamyba. Mieste yra keletas cerkvių, katalikų, evangelikų bažnyčios.

## Istorija
Gyvenvietė įkurta 1887 m. ir pavadinta ***Aleksejevka*** (). Miesto statusą gavo 1965 m. Į Akolį pervadintas 1997 m.

## Šaltiniai
Juozas Demskis

**Juozas Demskis** (1883 m. kovo 7 d. Naudvaryje – 1943 m. birželio 13 d. Tiumenėje) – Lietuvos komunistinio judėjimo veikėjas.

## Biografija

1907–1909 m. kalintas. 1909–1912 m. gyveno JAV, priklausė Lietuvos socialistų sąjungai. 1912 m. grįžo į Lietuvą. Nuo 1918 m. dalyvavo LKP veikloje, už tai kalintas. 1940 m. Liaudies Seimo narys. 1941 m. pasitraukė į Rusiją.

## Šaltiniai
Pranas Eidukaitis

**Pranas Eidukaitis** (1878 m. spalio 16 d. Vaitkabaliuose – 1941 m. liepos 14 d. Vištytyje) – Lietuvos komunistinio judėjimo veikėjas.

## Biografija

1906, 1908, 1913 ir 1936–1938 m. kalintas. 1940 m. Liaudies Seimo, o 1941 m. – LTSR Aukščiausiosios Tarybos Prezidiumo narys.

## Šaltiniai
Aleutų lovys

**Aleutų lovys** – povandeninė įduba Ramiojo vandenyno šiaurėje, nusidriekusi palei pietinį Aleutų salų pakraštį. Ilgis ~4000 km, vidutinis plotis 50 km. Giliausia vieta – 7855 m. Sudariusi ties Ramiojo vandenyno iš Šiaurės Amerikos tektoninių plokščių sandūra.

## Šaltiniai
Barelis Fridmanas

**Barelis Fridmanas** (*Latvys*; g. 1904 m. liepos 6 d. Kelmėje) – Lietuvos komunistinio judėjimo veikėjas.

## Biografija

1931 m. baigė Kauno universitetą. 1931–1933 m. advokatas. Nuo 1933 m. Lietuvos Raudonosios pagalbos organizacijos CK instruktorius, 1934–1939 m. sekretorius. 1940–1941 m. ir 1944–1946 m. Lietuvos Aukščiausiojo Teismo narys. 1941–1944 m. LKP CK ir LTSR Liaudies Komisarų Tarybos įgaliotinis evakuotųjų Lietuvos gyventojų reikalams Taškente. 1946–1950 m. dėstė Vilniaus universitete. Nuo 1950 m. advokatas. 1940–1947 m. LTSR Aukščiausiosios Tarybos deputatas.

Bendradarbiavo laikraščiuose „Raudonoji pagalba“ ir „Į pagalbą“.

## Šaltiniai
Juodė (Telšiai)

**Juodė** – upelis Žemaitijoje, Telšių rajono šiaurinėje dalyje, teka pro Gadūnavo seniūniją. Prasideda aukštumose prie Brėvikių kaimo. Teka į šiaurę, įteka į Plinkšių ežerą (Šerkšnės–Ventos baseinas).

Prie Juodės įsikūrę Brėvikių ir Gedrimų kaimai.

## Nuorodos
* Upės su panašiais pavadinimais
Zambijos ginkluotosios pajėgos

**Zambijos ginkluotosios pajėgos**, *Zambijos gynybos pajėgos* () – Zambijos karinė institucija, sudaryta iš dviejų šakų (armija ir oro pajėgos). Zambijos ginkluotosioms pajėgoms priskiriama ir Zambijos nacionalinė tarnyba, atsakinga už viešųjų darbų projektus. Laivyno Zambija neturi, nes neturi priėjimo prie jūros. 

## Nuorodos
Juozas Grigalavičius

**Juozas Grigalavičius** (1913 m. spalio 18 d. Šemetuose, Rokiškio rajonas – 1983 m. liepos 9 d. Vilniuje) – Lietuvos redaktorius, komjaunimo bei partinis veikėjas.

## Biografija
1930–1932 m. LKJS Rokiškio parajonio komiteto, 1933 m. LKJS ir LKP Rokiškio rajono komitetų sekretorius. 1934 m. LKP CK instruktorius Rokiškio apskričiai. 1931–1934 m. redagavo Rokiškio rajono laikraščius „Darbininkų mintys“ ir „Kibirkštis“. 1933–1934 m. Maskvoje mokėsi Lenino partinėje mokykloje. 1934–1939 m. kalintas. 1939–1940 m. LKP Rokiškio apskrities komiteto sekretorius.

1940 m. Liaudies Seimo pirmininko pavaduotojas. 1940–1941 m. LKP(b) CK skyriaus vedėjo pavaduotojas. 1941–1942 m. LKP(b) CK ir LSSR Ministrų Tarybos įgaliotinis evakuotojų Gorkio srityje. 1942–1944 m. LKJS CK I sekretorius, Lietuvos partizaninio judėjimo štabo viršininko padėjėjas. 1941 m., 1944–1946 m. LKP(b) Kauno miesto, 1948–1950 m. Šilutės apskrities komitetų I sekretorius. 1950–1953 m. LKP Klaipėdos srities komiteto sekretorius. 1953–1956 m. LSSR kultūros ministro, 1956–1958 m. LSSR Ministrų Tarybos pirmininko pavaduotojas. 1956 m. baigė Aukštąją partinę mokyklą prie SSKP CK. 1958–1979 m. LSSR Ministrų Tarybos, 1979–1983 m. LSSR AT Prezidiumo darbuotojas.

1941–1949 m. ir 1958–1960 m. LKP CK, 1941–1946 m. LKP(b) CK Biuro narys. 1952–1958 m. kandidatas į LKP CK narius. 1940–1947 m. ir 1959–1963 m. LSSR AT deputatas. 1944–1947 m. LSSR AT Prezidiumo pirmininko pavaduotojas.

## Įvertinimas
* 1973 m. LTSR nusipelnęs kultūros veikėjas

## Šaltiniai
Žiemgalos olimpinis centras

**Žiemgalos olimpinis centras** () – daugiafunkcijinis sporto kompleksas Latvijoje, Jelgavoje. Pastatytas 2010 m. Atidarytas 2010 m. rugsėjo 2 d. draugišku maču tarp futbolo klubų.
Centre yra lengvosios atletikos stadionas, futbolo aikštė. Tribūnose 1560 sėdimų vietų.

## Nuorodos
* Žiemgalos olimpinis centras
Daugpilio daugiafunkcis sporto kompleksas

**Daugpilio daugiafunkcis sporto kompleksas** () arba **Multihalė** (*Multihalle*) – daugiafunkcis sporto kompleksas Latvijoje, Daugpilyje, Esplanadės rajone. Pastatytas nuo 2008 iki 2009 m., o pradėjo veikti 2009 m. lapkričio 1 d. Yra 2 baseinai. Vienas 25 m ilgio su 6 takeliais, kitas – 12 m (skirtas poilsiui). Veikia džakuzi ir 2 pirtys (suomiška ir turkiška).

## Literatūra
* Чернов А. Как поживаешь, новый Мультихалле? [состояние дел на объекте, на конец апреля 2009 года освоено 11 мил.200 тыс.латов, на завершение требуется ещё 4 мил.200 тыс. латов, общая площадь объекта равна 10620 м², автор проекта М. Малаховскис, сдать планируется к 1 сентября 2009 года] // Динабург вести. – 2009. – № 21 (28 мая). – С. 22 + фото

## Nuorodos
* Daugpilio daugiafunkcis sporto kompleksas (latvių, rusų, anglų k.)
Marija Kutraitė

**Marija Kutraitė** (1911 m. sausio 24 d. Vinkšniniuose, Biržų rajonas – 1985 m. rugsėjo 19 d. Vilniuje) – Lietuvos komunistinio judėjimo veikėja.

## Biografija
1929 m. įstojo į LKJS. 1933 m. kalinta. 1934–1935 m. Maskvoje mokėsi partinėje mokykloje. 1935–1937 m. LKP Biržų parajonio komiteto narė. 1937–1940 m. kalinta. 1940 m. Liaudies Seimo atstovė. 1941–1942 m. dirbo Kirovo srityje. 1942–1943 m. tarnavo 16-ojoje lietuviškojoje divizijoje. 1944 m. baigė partinių ir sovietinių darbuotojų kursus Šujoje. 1944–1961 m. dirbo įvairiose Lietuvos vietose. 1949 m. baigė Respublikinę partinę mokyklą.

## Šaltiniai
Zambijos armija

**Zambijos armija** – Zambijos gynybos pajėgų šaka, skirta veikti ant žemės. 

## Sudėtis
Zambijos armiją sudaro šie daliniai:
* 3 brigados
* 1 šarvuočių pulkas:
** 1 tankų batalionas
** 1 žvalgybos šarvuočių batalionas 
* 9 pėstininkų batalionai (iš jų 3 - rezervo batalionai)
* 1 artilerijos pulkas:
** 2 lauko artilerijos batalionai
** 1 salvinių raketų leistuvų batalionas
* 1 inžinerijos batalionas

## Ginkluotė
* Kovos mašinos:
** 20 Tipas 59 - tankai
** 10 T-55 - tankai
** 30 PT-76 – lengvieji tankai
** 70 BRDM-1 ir BRDM-2 – šarvuočiai
** 13 BTR-60 – šarvuotieji transporteriai
** 20 BTR-80 – šarvuotieji transporteriai

File:Puckapunyal-Type-59-MBT-1.jpg|*Tipas 59* tankas
File:HVO Army T-55 Glamoc firing MG.jpg|T-55
File:PT 76 7 DOW TBiU 12.jpg|PT-76

* Artilerija:
** 35 ZiS-3 (1942 m. modelis) – 76 mm patrankos
** 25 D-30 - 122 mm haubicos
** 18 M-46 (1954 m. modelis) - 130 mm patrankos
** 30 BM-21 – 122 mm salvinės kovos mašinos
** 55 81 mm minosvaidžiai
** 24 82 mm minosvaidžiai
** 12 120 mm minosvaidžių
* Prieštankiniai ginklai:
** AT-3 Sagger - prieštankinės valdomos raketos
** 12 M18 Hellcat (1943 m. modelis)  – 57 mm prieštankinės savaeigės 
** Carl Gustav M2 – 84 mm prieštankiniai granatsvaidžiai
* Priešlėktuviniai ginklai:
** ZPU – 14,5 mm priešlėktuviniai kulkosvaidžiai

File:AT-3A Sagger missile.JPG|AT-3 Sagger raketa
File:M18 Hellcat closeup.jpeg|M18 Hellcat
File:Carl Gustav recoilless rifle.jpg|Carl Gustav M2 granatsvaidis
File:14,5-мм счетверенная зенитная пулеметная установка конструкции Лещинского ЗПУ-4 (1).jpg|ZPU-4

* Šaulių ginklai:
** Heckler & Koch G3 – automatiniai šautuvai
** AK-63 – 7,62 mm automatiniai šautuvai (AK-47 variantas)
** APS - 9 mm automatinis pistoletas

File:G3a3 edit.png|Heckler & Koch G3
|APS
Lufvanjamos apskritis

**Lufvanjamos apskritis** – viena iš Zambijos Vario Juostos provincijoje esančių apskričių. Administracinis centras – Lufvanjama. 2000 m. apskrities gyventojų skaičius siekė 163 185 žmones.

## Išnašos
Lundazio apskritis

**Lundazio apskritis** – viena iš Zambijos Rytų provincijoje esančių apskričių. Administracinis centras – Lundazis. 2000 m. apskrities gyventojų skaičius siekė 236 833 žmones.

## Išnašos
Gulbenės geležinkelio stotis

**Gulbenės geležinkelio stotis** () – geležinkelio stotis Latvijoje, Gulbenėje (linija Pliavinios-Gulbenė, Gulbene-Alūksnė). Veikia siaurukas į Alūksnę.

## Istorija

Atidaryta 1903 m. nutiesus siaurąjį Stukmanių (Pliavinių)–Valkos geležinkelį kaip Švanenburgo stotis. Be laikino stoties pastato joje buvo garvežių depas ir dirbtuvės, arbatos namelis, gyvenamieji pastatai. Stoties svarba žymiai padidėjo, I pasaulinio karo metu pertvarkius siaurąjį geležinkelį į platųjį ir nutiesus geležinkelio linijas į Ierikius ir Sitą. Po karo stotis pervadinta Vecgulbene, 1928 m. – Gulbene. 1926 m. pagal architekto P. Federo projektą pastatytas didelis keleivių stoties pastatas, ketvirtojo dešimtmečio pabaigoje baigta bendro plačiojo ir siaurojo geležinkelio garvežių depo statyba. Per II pasaulinį karą stotis apgriauta, bet per keletą pokario metų atnaujinta: sutvarkytas kelynas, atnaujinti stoties, depų ir kiti pastatai.

## Šaltiniai

## Nuorodos
* Vecgulbenes stotis
* Gulbenės stotis
Gulbenės gimnazija

**Gulbenės gimnazija** (latv. *Gulbenes novada valsts ģimnāzija*) – Gulbenės miesto gimnazija. Veikia nuo 1995 m. Yra mokoma nuo 7 iki 12 klasės. Nuo 7 iki 10 klasių mokiniai priimami konkurso keliu.

Adresas: Gulbenē, Skolas ielā 10, LV-4401, Latvija.

## Istorija
Ištakos siekia 1926 m., kuomet dvaro užeigos pastate pradėjo veikti komercinė mokykla. Vykdytas profesinis mokymas. Mokykla veikė netinkamomis sąlygomis, iki 1927 m. duris atvėrė naujas pastatas. Atidarymo ceremonijoje dalyvavo Reinis Liepiņš, pašventino Jūliuss Egle. Projekto autorius latvių arhitektas Indriķis Blankenburgs.

1940/1941 mokslo metais sovietmečiu mokykla buvo pervadinta į ekonominį technikumą, vokiečių okupacijos metu ji atgavo savo pavadinimą, bet 1944 m. vėl sovietų režimo buvo išformuota. Nuo tada veikė bendrojo lavinimo ugdymas.

Mokyklos vadovas buvo Jānis Rupais.

## Nuorodos
* Gimnazijos svetainė
Alzamajus

**Alzamajus** () – miestas Rusijoje, Irkutsko srities vakaruose, Nižneudinsko rajone. Miestas įsikūręs Rytų Sajane, prie Toporoko upės, 75 km į šiaurės vakarus nuo Nižneudinsko. Pro miestą eina Transsibiro geležinkelis ir Baikalo plentas. Medienos apdirbimo pramonė.

## Istorija

Alzamajus susikūrė 1899 m. greta statomo geležinkelio. 1949–1959 m. buvo rajono centru. Miesto statusas suteiktas 1955 m.

## Šaltiniai
Aling Gangris

**Aling Gangris** arba **Nain Singa** () – kalnagūbris Kinijoje, Tibete, Tibeto kalnyno pietvakarinėje dalyje, Gandisyšano kalnų sistemoje. Grandinės ilgis – 600 km, aukštis siekia iki 7315 m (Aling Gangrio k.). Sudarytas iš granito, skalūnų, kvarcito. Būdingos aukštikalnių dykumos, didesniame nei 4500 m aukštyje yra amžinųjų sniegynų ir ledynų.

## Šaltiniai
Čiengio apskritis

**Čiengio apskritis** – viena iš Zambijos Luapulos provincijoje esančių apskričių. Administracinis centras – Čiengis. 2000 m. apskrities gyventojų skaičius siekė 83 824 žmones.

## Išnašos
Celtic Park

**Celtic Park** (arba *Parkhead, Paradise*) – futbolo stadionas Glazge, Škotijoje. Jame nuo 1892 m. namų rungtynes žaidžia Celtic FC futbolo klubas.

Tai antras pagal dydį Škotijos stadionas po Murrayfield, esančio Edinburge, ir šeštas pagal dydį Jungtinėje Karalystėje po Murrayfield, Old Trafford, Twickenham, Vemblio ir Millennium.
 
## Istorija

Senasis stadionas buvo pastatytas 1888 m., praėjus šešiems mėnesiams po Celtic FC įkūrimo. Atidarymo dieną, tų pačių metų gegužės 28 d., buvo sužaistos futbolo rungtynės prieš Rangers klubą, kurias Celtic laimėjo 5–2. Daugiau nei po trejų metų po to, kai metinė nuoma padidėjo nuo 50 iki 450 svarų per metus, netoliese buvo nupirktas žemės sklypas, kuriame buvo pastatytas dabartinis stadionas.

## Nuorodos

* [Apie stadioną worldstadia.com svetainėje](http://www.worldstadia.com/stadium/scotland/celtic_park_(parkhead)/209.php)
* Klubo svetainė
Juodosios vapsvos

**Juodosios vapsvos** () – Kubos Revoliucinių ginkluotųjų pajėgų (FAR) specialiosios pajėgos, suformuotos XX a. 9-tojo dešimtmečio antroje pusėje.

Uniforma – kamufliažiniai striukė ir kelnės, raudona beretė. Emblema – skritulio formos su juoda gilti pasiruošusia vapsva.

Kovinėse situacijose paprastai vietoje raudonų berečių nešioja kamufliažinius prigludusius šalmus ar kepes.

## Ginkluotė
Ginklai daugiausia tiekti buvusių Varšuvos sutarties organizacijos sąjungininkų. Dalis ginklų yra gaminti Kuboje arba Kuboje patobulinti.

### Šaulių ginklai
* AKMS – Kalašnikovo automato variantas su plastikiniais buože ir apsodo loveliu bei bakelitine dėtuve.
* AKMSB – Kalašnikovo automato variantas su duslintuvu ir Kubos gamybos optiniu taikikliu *Vilma*.
* AKML
* AMD-65 – vengriškas desantinis Kalašnikovo automato variantas
* VSS Vintorez – begarsis snaiperinis šautuvas
* AS Val – begarsis automatas
* SVD Dragunov – snaiperinis šautuvas
* PKM – kulkosvaidis
* RPK – lengvasis kulkosvaidis
* Mambi AMR – 14,5 mm Kubos konstrukcijos ir gamybos prieštechnikinis šautuvas
* Alejandro – snaiperinis šautuvas
* RPG-7V – granatsvaidis
* 9K36 Igla – petinis zenitinių raketų leistuvas
* Makarov PM – 9 mm pistoletas (pagal licenciją gaminamas Kuboje)
* APS – 9 mm automatinis pistoletas
* APB – begarsis APS pistoleto variantas

### Automobiliai ir šarvuočiai
* Fiero – visureigis, ginkluotas automatiniu granatsvaidžiu AGS-17 ir PKM kulkosvaidžiu.
* Iguana – minoms atsparus šarvuotis, ginkluotas 12,7 mm NSV kulkosvaidžiu. Pavadinimas *Iguana* neoficialus, kadangi duomenų apie šį automobilį labai mažai, nežinomas ir tikrasis pavadinimas.
* UAZ – standartinis armijos automobilis. Juodosios vapsvos naudoja kelis jo variantus, jų tarpe – ginkluotus kulkosvaidžiu PKM, automatiniu granatsvaidžiu ASG-17 ir stoviniu prieštankiniu granatsvaidžiu SPG-9.
* BRDM-2 – žvalgybinis šarvuotis, ginkluotas kulkosvaidžiais (14,5 mm KPVT ir 7,62 mm PKT).

## Šaltiniai

## Nuorodos
* Avispas Negras – La Elite Cubana
Henrikas Jablonskis

**Henrikas Janas Jablonskis** (, 1909 m. gruodžio 27 d. Stary Vališev – 2003 m. sausio 27 d. Varšuvoje) – Lenkijos politinis veikėjas, istorikas. Lenkijos mokslų akademijos narys (1956), buvęs LLR Valstybės tarybos pirmininkas.

## Biografija
Baigė istorijos mokslus Varšuvos universitete. Antrojo pasaulinio karo metais dalyvavo antinacinėje veikloje okupuotoje Lenkijoje, vėliau – Norvegijoje (Narviko mūšyje) bei Prancūzijoje.

1947–1989 m. buvo Lenkijos Seimo deputatas. 1947–1953 m. buvo Švietimo ministro pavaduotojas, 1965–1972 m. – LLR švietimo ir aukštojo mokslo ministras. 1955–1965 m. – Mokslų akademijos mokslinis sekretorius, o 1966–1971 m. – akademijos viceprezidentas.

1972 m. kovo 28 d. – 1985 m. lapkričio 6 d. – LLR Valstybės tarybos pirmininkas (formalus šalies vadovas).

Nuo 1931 m. buvo Lenkijos socialistų partijos, vėliau – LJDP nariu. 1948–1981 m. buvo LJDP CK narys, 1970–1981 m. – Politinio biuro narys.

## Papildoma informacija

* 1968 m. kovo mėn. pasirašė įsakymą dėl „nepatikimų“ studentų (tarp jų A.Michniko) pašalinimo iš Varšuvos universiteto. Studentų demonstracijos prieš A.Michniko pašalinimą sukėlė šalyje politinę krizę.
* 1975–1976 m. vadovavo Specialiajai komisijai, rengusiai LLR Konstitucijos pataisas, kuriomis įteisintas LJDP vadovaujantis vaidmuo bei politinė sąjunga su TSRS.
* Nuo 1976 m. buvo Liaudies vienybės fronto, marionetinės LLR valdančiosios koalicijos, pirmininkas.

## Šaltiniai

|-
Balbieriškio versmės

**Balbieriškio versmės** (Balbieriškio mineralinės versmės, Balbieriškio šaltiniai) – hidrogeologinis gamtos paveldo objektas, 1985 m. paskelbtas gamtos paminklu. Versmės trykšta Balbieriškio miestelyje, Prienų rajone, šaltiniuotoje pievoje, Peršėkės upelio slėnio kairėje pusėje, Nemuno kilpų regioniniame parke.

Miestelyje versmės pasiekiamos nuo Balbieriškio bažnyčios pasukus tarp Vilniaus gatvės namų nr. 29 ir 31 žemyn į slėnį besileidžiančiu taku. Objektas nuorodomis nepažymėtas, orientyras – 1 m skersmens betoninis rentinys ant trykštančios versmės. Pasak vietos gyventojų, čia šaltinis Atgimimo pradžioje buvo lankytas su bažnytine procesija, pašventintas. Valstybinėje saugomų teritorijų tarnyboje buvo parengtas projektas Balbieriškio versmių (tarp 9 gamtos paveldo objektų Lietuvoje) sutvarkymui. Projektą buvo numatyta įgyvendinti 2006-2008 m. Balbieriškio šaltinis įtrauktas į lankytinų turistinių objektų maršrutus.

## Hidrogeologinis aprašymas
Šių slėnio žemės paviršiuje atsiverančių požeminio vandens ištakų debitas siekia apie 0,13 l/s (0,5 m³/h). Balbieriškio versmės, kaip ir netoli esančių Birštono, Stakliškių telkinių mineralinis vanduo, susiję su triaso, kreidos ir kvartero geologinių sistemų dariniais. Didelės mineralizacijos vandeniui ar požeminiam sūrymui (bendroji mineralizacija, 50-120 g/l), šiame rajone glūdinčiam kristalinio pamato, kambro-vendo, permo, vietomis net ir triaso uolienose, pasiekus aukščiau slūgsančius gėlus kreidos ir kvartero vandeninguosius sluoksnius įvyksta jo „prasiskiedimas“, bendrajai mineralizacijai sumažėjant maždaug iki 5 g/l. Pakinta jo cheminė sudėtis ir vietomis susiformuoja kupoliška mineralinio vandens ištaka žemės paviršiuje. Todėl Nemuno slėnyje esančių mineralinių versmių vandenyje atsiranda ir vyrauja „giluminiai“ chloro (Cl-) ir natrio (Na+) jonai, o druskų kiekio įvairovė atskiruose šaltiniuose dėl skirtingų skiedimosi proporcijų nevienoda (kupoliškai pakilusio ir susimaišiusio vandens bendroji mineralizacija dažniausiai apie 1-5 g/l). Žinoma, kad ir Balbieriškio versmėse susiformuoja bei veržiasi mažos mineralizacijos (bendroji mineralizacija 1132,3 mg/l), silpnai sūrokas natrio, magnio, kalcio hidrokarbonatinio-chloridinio cheminio tipo požeminis vanduo.

## Šaltiniai

## Nuorodos
* Saugomų teritorijų valstybės kadastras  
* Balbieriškio versmės žiemą (''panoramio.com'')
Nerealieji

**Nerealieji** () – 2004 m. JAV sukurtas kompiuterinės animacijos filmas apie superherojų šeimą. Filmo režisierius ir scenaristas buvo Bredas Birdas, buvęs „Simpsonų“ režisierius. Filmą kūrė kino kompanijos „Pixar“ bei „Walt Disney Pictures“. Pagrindinius veikėjus įgarsino Kregas Nelsonas (įgarsino Bobą Parą), Holi Hanter (Helen Par), Sara Vowell (Violeta), Spenseris Foksas (Dašas), Džeisonas Li (Sindromas), Samuelis L. Džeksonas (Frozonas) ir Elizabet Peña (Mirage).

Filmas laimėjo 2004 m. Annie apdovanojimą už geriausią animacinį filmą bei 2 Oskarus. Jis taip pat buvo nominuotas dviem Oskarams bei Auksiniam gaubliui, ir laimėjo 2005 m. Hugo apdovanojimą.

## Išnašos

## Nuorodos
* Oficiali svetainė
Reliktinė mizidė

**Reliktinė mizidė** (*Mysis relicta*) – mizidžių (*Mysida*) būriui priklausantis vėžiagyvis. 

## Išvaizda, gyvenimo būdas
Iki 2,5 cm ilgio, permatomas, į krevetę panašus vėžiagyvis. Gyvena ledyninės kilmės ežerų giluminės zonos priedugnėje, kur pastovi +1,6 – 8,4 °C temperatūra ir didelis (mažiausiai 3,5 mg/l) ištirpusio deguonies kiekis.

Dauginasi žiemą, patelės padeda iki 20 kiaušinėlių.

## Paplitimas
Gyvena Šiaurinės Europos ežeruose.

Lietuva yra pietinė šios rūšies paplitimo riba. Rūšis buvo aptikta 15-oje šalies ežerų (Aiseto, Asalnų, Asvejos, Baluošo, Baluošo, Baltųjų Lakajų, Drūkšių, Dusios, Luokesų, Lūšių, Peršokšnų, Siesarties, Šakarvų, Zaraso, Žeimenų), tačiau pastaruoju metu kai kuriuose (Dusios, Baltųjų Lakajų, Siesarties) ežeruose jau nebeaptinkama. Rūšis įrašyta į Lietuvos raudonąją knygą.

## Šaltiniai
Gintautas Zenkevičius

**Gintautas Zenkevičius** (1962 m. rugsėjo 24 d. Navininkuose, Alytaus rajone – 2021 m. lapkričio 19 d.) – karininkas, generolas majoras, Lietuvos kariuomenės Gynybos štabo viršininkas (2019–2020 m.).

## Išsilavinimas
1980–1985 m. studijavo Kauno politechnikos institute ir įgijo radijo aparatūros konstruktoriaus technologo specialybę. 1991 m. stojo į Savanoriškąją krašto apsaugos tarnybą (SKAT), Vilniaus rinktinės savanoris. Tais pačiais metais tapo leitenantu.
1991–1993 m. – SKAT Vilniaus rinktinės kuopos vadas. 1993 m. tapo vyresniuoju leitenantu. 1993–1994 m. – SKAT Vilniaus rinktinės bataliono vadas. 1994 m. – SKAT Vilniaus rinktinės štabo viršininkas. 1994–1995 m. – SKAT Vilniaus rinktinės vadas. 1995 m. tapo kapitonu. 1995–1996 m. – SKAT Vilniaus rinktinės štabo viršininkas. 

1996–1997 m. – SKAT Vadų mokymo centro viršininko pavaduotojas. 1997–1999 m. – SKAT Vadų mokymo centro viršininkas. 1999 m. tapo majoru. 1999–2000 m. – mokėsi Jungtinių pajėgų vadovavimo ir štabo koledže (Jungtinė Karalystė). Tuo pat metu įgijo Gynybos mokslų magistrą Londono universiteto karališkajame koledže. 2000–2001 m. – Krašto apsaugos savanorių pajėgų (KASP) štabo viršininko pavaduotojas. 2001–2004 m. – KASP štabo viršininkas. 2002 m. tapo pulkininku leitenantu. 2004–2005 m. – Lietuvos kariuomenės Gynybos štabo viršininko pavaduotojas. 2005 m. tapo pulkininku. 

2006 m. mokėsi Karališkajame gynybos mokslų koledže (JK). 2005 m. birželį–gruodį buvo Provincijos atkūrimo grupės Afganistane vadas. 2007–2008 m. – Lietuvos Kariuomenės transformacijos projekto vadovas. 2008 m. tapo brigados generolu. 2008–2010 m. – KAM Generalinis inspektorius. 2010–2013 m. – NATO Vyriausiosios sąjungininkų jungtinių pajėgų vadavietės Europoje (SHAPE) štabo direktorius (DOM). 2013–2014 m. – Krašto apsaugos ministerijos Pajėgumų ir ginkluotės generalinis direktorius. 2014–2018 m. – Lietuvos karinis atstovas prie NATO ir ES. 2018–2019 m. buvo Lietuvos kariuomenės Mokymo ir doktrinų valdybos vadas. 2019 m. tapo generolu majoru. 2019–2020 m. – Gynybos štabo viršininkas.

Buvo vedęs, žmona Snieguolė, vaikai – duktė Milda (g. 1984 m.) ir sūnus Justinas (g. 1989 m.).

## Apdovanojimai
* 2001 m. Lietuvos kariuomenės kūrėjų savanorių medalis
* 2005 m. Vyčio Kryžiaus ordino Riterio kryžius

## Šaltiniai
Lietuvos kariuomenės generolų klubas

**Lietuvos kariuomenės generolų klubas** – nevyriausybinis klubas, vienijantis Lietuvos generolus.

Adresas: Pamėnkalnio g. 13, Vilnius. 

## Istorija
Įsteigtas 2005 m. balandžio 25 d. Kauno įgulos karininkų ramovės Prezidento kambaryje. 

Tikslai – skatinti ir padėti Lietuvos kariuomenės karininkams realizuoti jų profesinius įgūdžius bei patirtį, prisidėti prie Lietuvos karininkijos ugdymo ir švietimo.

Steigėjai – dešimt aktyviosios tarnybos bei atsargos generolai ir admirolai:

* atsargos generolas majoras Jonas Andriškevičius
* atsargos flotilės admirolas Raimundas Saulius Baltuška
* brigados generolas Česlovas Jezerskas
* atsargos generolas majoras Jonas Algirdas Kronkaitis
* flotilės admirolas Kęstutis Macijauskas
* brigados generolas Edvardas Mažeikis
* brigados generolas Arvydas Pocius
* generolas leitenantas Valdas Tutkus
* brigados generolas Algis Vaičeliūnas
* brigados generolas Vitalijus Vaikšnoras

## Šaltiniai
Paprastoji šiaurinė krevetė

**Paprastoji šiaurinė krevetė** (Sin. **šiaurinė dryžakojė krevetė**) () – Tikrųjų krevečių (*Caridea*) infrabūriui priklausantis vėžiagyvis.

## Išvaizda, gyvenimo būdas
Patinai užauga iki 120 mm, patelės iki 165 mm. Gyvena ant minkšto vandenynų ar jūrų dugno 20-500 m gylyje. Maitinasi planktonu.

Hermofroditės. Pirmus kelerius gyvenimo metus krevetės būna patinėliais, vėliau jų lytinė sistema persitvarko ir patinėliai virsta patelėm.

## Paplitimas
Atlanto vandenyno šiaurėje, Šiaurės ir Barenco jūrose. (*Pandalus borealis borealis* porūšis). Šiaurinėje Ramiojo vandenyno dalyje (*Pandalus borealis eous* porūšis).

## Šaltiniai
Gvembės apskritis

**Gvembės apskritis** – viena iš Pietų provincijoje esančių apskričių, Zambijoje. Administracinis centras – Gvembė. 2000 m. apskrities gyventojų skaičius siekė 34 133 žmones.

## Išnašos
Petras Paunksnis

**Petras Paunksnis** (1903 m. spalio 15 d. Juodžioniuose – 1943 m. Obelykščiuose) – Lietuvos komunistinio judėjimo veikėjas.

## Biografija

1935–1937 m. ir 1940 m. kalintas. 1938–1940 m. LKP Biržų apskrities komiteto narys ir sekretorius. 1940 m. Liaudies Seimo narys. 1940–1941 m. LKP Biržų apskrities komiteto I sekretorius. 1941 m. dirbo Kirovo srityje. 1942 m. tarnavo Raudonojoje armijoje.

## Šaltiniai
Stasys Pupeikis

**Stasys Pupeikis** (1905 m. gegužės 13 d. Sankt Peterburge – 1972 m. spalio 30 d. Vilniuje) – Lietuvos politinis ir visuomenės veikėjas.

## Biografija
1922–1940 m. mokytojavo Zarasų apskrities pradinėse mokyklose. 1927 m. mokėsi Kėdainių mokytojų seminarijoje. 1940 m. Turmanto pradinės mokyklos vedėjas.

1940 m. Liaudies Seimo narys ir LSSR susisiekimo ministras. 1940–1951 m. LSSR AT prezidiumo sekretorius. 1951–1953 m. ir 1957–1959 m. LSSR švietimo ministro pavaduotojas, 1953–1957 m. ministras. 1957 m. baigė Neakivaizdinę aukštąją partinę mokyklą prie SSKP CK. 1956–1958 m. LKP revizijos komisijos narys. 1940–1951 m. ir 1955–1959 m. LSSR AT deputatas. Palaidotas Antakalnio kapinėse.

## Įvertinimas
* 1957 m. LTSR nusipelnęs mokytojas 

## Šaltiniai
Michalina Meškauskienė

**Michalina Navikaitė-Meškauskienė** (1907 m. vasario 16 d. Uosinėje – 1990 m. balandžio 25 d. Vilniuje) – Lietuvos politinė, partinė bei visuomenės veikėja.

## Biografija
Nuo 1925 m. studijavo Lietuvos universitete. 1925–1929 m. priklausė Lietuvos socialistų revoliucionierių maksimalistų sąjungai. 1928–1935 m. kalinta. Vinco Krėvės remiama 1936 m. organizavo prokomunistinį žurnalą „Literatūra“. 1937–1940 m. Lietuvos Raudonosios pagalbos CK narė. 1939–1940 m. redagavo laikraštį „Už liaudies teises“.

1940 m. Liaudies Seimo atstovė, LSSR žemės ūkio ministerijos Žemės reformos departamento direktorė. 1940–1941 m. „Valstiečių laikraščio“ redaktorė ir Meno reikalų valdybos prie LSSR LKT viršininkė. 1941 m. Penzos srities socialinio aprūpinimo skyriaus vedėja. 1941–1943 m. LSSR LKT įgaliotinė evakuotųjų Lietuvos gyventojų reikalams Baškirijos ATSR ir Sverdlovsko srityje. 1944–1945 m. LSSR švietimo liaudies komisaro, 1945–1946 m. Vyriausiosios kariškių šeimų valstybinio aprūpinimo ir buities sutvarkymo valdybos prie LSSR LKT viršininko pavaduotoja. 1946–1947 m. LSSR Ministrų Tarybos Reikalų valdybos kultūros ir sveikatos apsaugos skyriaus viršininkė. 1947 m. kinematografijos, 1953–1955 m. socialinio aprūpinimo, 1955–1961 m. kultūros ministro pavaduotoja. 1948–1953 m. LSSR kinematografijos ministrė.

1949–1954 m. kandidatė į LKP CK narius. 1940–1963 m. LSSR AT deputatė, 1940–1947 m. Prezidiumo narė.

## Kūryba
Atsiminimai parašyti beletrizuotu stiliumi, ryškiai ideologizuoti. Juose gausu rašytojų portretų, dažniausiai šališkai retušuotų (Vincas Krėvė, Liudas Gira, Aleksandras Gudaitis-Guzevičius, Petras Cvirka, Antanas Venclova, Kostas Korsakas, Kazys Boruta, Salomėja Nėris, Sofija Kymantaitė-Čiurlionienė, Ieva Simonaitytė ir kt.).

## Bibliografija
* Žvelgiu į tolius. – Vilnius: Vaga, 1969. – 609 p.
* Ateities viltys. – Vilnius: Vaga, 1978. – 325 p.
* Tolimi artimi metai. – Vilnius: Vaga, 1979. – 302 p.
* Neblėstanti jų šviesa: atsiminimai. – Vilnius: Vaga, 1984. – 277 p.

## Įvertinimas
* 1957 m. LSSR nusipelniusi meno veikėja

## Šaltiniai
Kalomo apskritis

**Kalomo apskritis** – viena iš Zambijos Pietų provincijoje esančių apskričių. Administracinis centras – Kalomas. 2000 m. apskrities gyventojų skaičius siekė 169 503 žmones.

## Išnašos
Ratai (filmas)

**Ratai** () – 2006 m. JAV sukurtas kompiuterinės animacijos filmas visai šeimai. Filmą kūrė kino kompanija „Pixar“, režisavo Džonas Laseteris. Tai septintas filmas, sukurtas bendradarbiaujant kino kompanijoms „Pixar“ ir „Disney“, ir paskutinis nepriklausomai kurtas filmas „Pixar“ kompanijai, nes vėliau ją įsigijo „Disney“. Veiksmas vyksta pasaulyje, kuriame gyvena vien tik žmonių savybių turintys automobiliai. Filmo veikėjus įgarsino Ovenas Vilsonas, Polas Niumanas, Boni Hant, Čičas Marinas, Dženifer Liujis, Tonis Šalhubas, Džonas Ratzenbergas, Džordžas Karlinas ir Maiklas Kytonas. Kai kuriuos veikėjus įgarsino tokios žvaigždės kaip Džeremis Pivenas, Džeremis Klarksonas, Ričardas Petis, Bobas Kostas, Džėjus Leno bei Michaelis Šumacheris. Šis filmas yra antrasis (po filmo „Iš vabalų gyvenimo“) „Pixar“ filmas, kuriame nė karto nepasirodo žmogus.

„Ratai“ JAV kino teatruose pasirodė 2006 m. gegužės 26 d. Filmas buvo nominuotas dviem Oskarams bei laimėjo Auksinį gaublį už geriausią animacinį filmą. Su filmu susijusios prekės, kaip filme pasirodžiusių automobilių modeliai, sumušė visus „Pixar“ ir „Disney“ bendradarbiavimo rekordus ir uždirbo jiems 5 milijardus dolerių.

„Ratų“ tęsinys „Ratai 2“ kino teatruose pasirodė 2011 m. birželio 24 d.

## Išnašos

## Nuorodos
* Disney tinklalapis
* Pixar tinklalapis
WALL-E. Šiukšlių princo istorija

**WALL-E. Šiukšlių princo istorija** () – 2008 m. JAV sukurtas mokslinės fantastikos  romantinis kompiuterinės animacijos filmas. Filmą kūrė kino kompanija „Pixar“, režisavo Endriu Stentonas. Istorijoje pasakojama apie robotą vardu WALL-E, kuris yra sukurtas išvalyti Žemę, kuri yra padengta šiukšlėmis. Veiksmas vyksta tolimoje ateityje. Robotas pamilsta robotę vardu EVE, kurios užduotis – tirti, ar Žemė vėl tinkama gyvenimui joje. WALL-E seka paskui EVE į kosmosą, kur ji siunčia savo duomenis žmonėms. Robotai turi žmonėms būdingų savybių, kurios, filmui bėgant, vis labiau pasireiškia.

Po to, kai režisavo „Žuviuką Nemo“, E. Stentonas suprato, jog „Pixar“ sukūrė neįtikėtinai tikrovišką povandeninį pasaulį, taigi jis nusprendė kurti filmą, kurio veiksmas vyksta kosmose. Dauguma veikėjų nekalba aiškia žmonių kalba, tačiau komunikuoja kūno kalba bei „robotiškais“ garsais.

„Walt Disney Pictures“ pradėjo rodyti filmą JAV kino teatruose 2008 m. birželio 27 d. Filmas uždirbo $23,2 milijono pirmąją dieną, o per pirmąjį savaitgalį – $63,1 milijono.

„WALL-E“ buvo labai giriamas ir kritikų, ir paprastų žiūrovų, filmas laimėjo Auksinį gaublį, Hugo apdovanojimą bei Oskarą. Jis taipogi buvo nominuotas dar penkiems Oskarams. „TIME“ žurnalas filmą įvardino „geriausiu dešimtmečio filmu“.

## Išnašos

## Nuorodos
* Oficiali svetainė
Aukštyn

**Aukštyn** () – 2009 m. JAV sukurtas kompiuterinės animacijos komedinis-draminis filmas. Filmą kūrė kino kompanija „Pixar“, režisavo Pytas Dokteris ir Bobas Petersonas. Filmas JAV kino teatruose pasirodė 2009 m. gegužės 29 d. Tai dešimtasis „Pixar“ filmas ir pirmasis 3D filmas.

Filme pasakojama apie senuką Karlą Frydrikseną ir jauną skautą Raselą, kurie skraidančiu namu skrenda į Pietų Afriką. Filmas pelnė buvo puikiai vertinamas ir pelnė pripažinimą visame pasaulyje. Filmas uždirbo 731 milijoną dolerių.

„Aukštyn“ laimėjo 2 Auksinius gaublius ir 2 Oskarus. Jis buvo nominuotas dar penkiems Oskarams.

## Išnašos

## Nuorodos
* Oficiali svetainė
Krokulės šaltinis

**Krokulės šaltinis** (arba **Lygamiškio šaltinis**) – hidrogeologinis gamtos paveldo objektas. Šaltinis trykšta greta Lygamiškio kaimo, Užpalių sen., Utenos raj., dešinėje Šventosios upės slėnio pusėje esančio sufozinio cirko ŠR pakraštyje.

Maždaug 20 x 20 m dydžio pušyno teritorija su Krokulės šaltiniu aptverta dar XX a. pr. Aptvertame plote pastatyta raudonų plytų koplytėlė su Jėzaus Kristaus statula. Į šaltinio duburį įleistas akmeninis, 0,6 m aukščio, 1,2 m skersmens rentinys, iš kurio vandens perteklius siaura protaka teka pietų kryptimi, kur už 0,1 km įteka į Šventąją. 

## Nuorodos
* Saugomų teritorijų valstybės kadastras  
* Panoramio - Krokulės šaltinis
Alegenio kalnai

**Alegenio kalnai** () – kalnai šiaurės rytų Jungtinėse Valstijose, sudaro šiaurės rytinį Apalačų kalnų pakraštį. Driekiasi ~400 km nuo šiaurinės Pensilvanijos iki pietvakarinės Virdžinijos. Aukštis nuo 600 m šiaurėje iki 1480 m pietuose. Aukščiausia vieta – 1482,2 m (Sprus Nobo k.). Alegeniai vakaruose pereina į Alegenio plynaukštę. Kalnuose prasideda Alegenio upė. Būdingi spygliuočių ir mišrieji miškai.

## Šaltiniai